CELEX: 32010D1016(01)
Language: fi
Date: 2010-10-14 00:00:00
Title: Komission päätös, annettu 14 päivänä lokakuuta 2010 , autoteollisuuden kilpailukykyä ja kestävää kasvua Euroopan unionissa käsittelevän korkean tason CARS 21 -ryhmän uudelleen käynnistämisestä

16.10.2010   
            
            
               FI
            
            
               Euroopan unionin virallinen lehti
            
            
               C 280/32
            
         KOMISSION PÄÄTÖS,
   annettu 14 päivänä lokakuuta 2010,
   autoteollisuuden kilpailukykyä ja kestävää kasvua Euroopan unionissa käsittelevän korkean tason CARS 21 -ryhmän uudelleen käynnistämisestä
   2010/C 280/08
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen
   sekä katsoo seuraavaa:
   
               (1)
            
            
               Perussopimuksen 173 artiklassa Euroopan unionille ja jäsenvaltioille annetaan tehtäväksi huolehtia siitä, että unionin teollisuuden kilpailukyvyn kannalta tarpeelliset edellytykset turvataan. SEUT-sopimuksen 191 artiklan mukaisesti unionin ympäristöpolitiikalla myötävaikutetaan sellaisten toimenpiteiden edistämiseen, joilla säilytetään, suojellaan ja parannetaan ympäristön laatua sekä torjutaan ilmastonmuutosta.
            
         
               (2)
            
            
               Alun perin vuonna 2005 käynnistetyssä CARS 21 -prosessissa (Competitive Automotive Regulatory System for the 21st century) on osana komission teollisuuspolitiikkaa annettu lyhyen, keskipitkän ja pitkän aikavälin suosituksia Euroopan unionin autoteollisuuden poliittisiksi sääntelypuitteiksi, joilla edistetään maailmanlaajuista kilpailukykyä ja tuetaan työllisyyttä samalla, kun varmistetaan turvallisuuden ja ympäristövaikutusten jatkuva kehitys kuluttajille kohtuullisin hinnoin.
            
         
               (3)
            
            
               Tiedonannossaan EUROOPPA 2020 – Älykkään, kestävän ja osallistavan kasvun strategia
                   (1) komissio antoi ehdotuksia, joilla uudistetaan liikennettä ja vähennetään siinä käytettävän hiilen määrää sekä tuetaan uutta teknologiaa, myös sähköautoja. Lippulaivahankkeessa Globalisaation aikakauden teollisuuspolitiikka pyritään muotoilemaan teollisuuspolitiikkaa, jolla tarjotaan paras ympäristö Euroopan vahvan, kilpailukykyisen ja monipuolisen teollisen perustan ylläpitämistä ja kehittämistä varten ja edistetään toiminnan kestävyyttä tukemalla tuotantoteollisuuden eri alojen energia- ja resurssitehokkuutta. Lippulaivahankkeessa Resurssitehokas Eurooppa tuetaan laaja-alaisia infrastruktuuriin kohdistuvia toimenpiteitä, kuten sähköisen liikkuvuuden verkkoinfrastruktuurien käyttöönottoa ja älykästä liikenteenhallintaa, ja ennen kaikkea edistetään uutta teknologiaa, kuten sähkö- ja hybridiautoja.
            
         
               (4)
            
            
               Komission tiedonannossa Eurooppalainen puhtaiden ja energiatehokkaiden ajoneuvojen strategia
                   (2) määritellään lyhyeltä pitkälle aikavälille asti tavoitteet, jotta voidaan tukea tutkimusta ja innovointia, hakea ratkaisuja sähkön tuotantoon ja jakeluun, edistää työllisyyttä ja rohkaista kuluttajia siirtymään vihreisiin ajoneuvoihin.
            
         
               (5)
            
            
               Sen vuoksi on tarpeen perustaa CARS 21 -prosessiin pohjalta Euroopan unionin autoteollisuuden kilpailukyvyn ja kestävän kasvun asiantuntijaryhmä ja määritellä sen tehtävät ja kokoonpano.
            
         
               (6)
            
            
               Ryhmän olisi tuettava Euroopan unionin tasolla, kansallisella tasolla ja muiden sidosryhmien keskuudessa sellaisten toimintalinjojen ja toimenpiteiden muotoilua, joilla tuetaan Euroopan unionin autoteollisuuden kilpailukykyä ja kestävää kasvua.
            
         
               (7)
            
            
               Ryhmän pitäisi koostua Euroopan parlamentin, komission, jäsenvaltioiden sekä teollisuuden ja kansalaisyhteiskunnan soveltuvien sidosryhmien, kuten kuluttajien, ammattiliittojen ja kansalaisjärjestöjen edustajista.
            
         
               (8)
            
            
               Olisi annettava ryhmän jäsenten suorittamaa tietojen julkistamista koskevat säännökset, sanotun kuitenkaan rajoittamatta komission sisäisten menettelysääntöjen muuttamisesta 29 päivänä marraskuuta 2001 tehdyn komission päätöksen 2001/844/EY, EHTY, Euratom (3) liitteessä olevien komission turvallisuussääntöjen soveltamista.
            
         
               (9)
            
            
               Henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (4) säännöksiä.
            
         
               (10)
            
            
               On aiheellista vahvistaa tämän päätöksen soveltamisaika. Komissio harkitsee hyvissä ajoin, onko voimassaolon jatkaminen suotavaa,
            
         ON HYVÄKSYNYT TÄMÄN PÄÄTÖKSEN:
   1 artikla
   Ryhmä
   Käynnistetään uudelleen Euroopan unionin autoteollisuuden kilpailukykyä ja kestävää kasvua käsittelevä korkean tason ryhmä, jäljempänä ’ryhmä’, joka on aiemmin toiminut epäviralliselta pohjalta nimikkeellä ”CARS 21 – Kilpailukykyisen autoteollisuuden sääntelykehys 2000-lukua varten”.
   2 artikla
   Tehtävät
   Ryhmän tehtävänä on:
   
               1)
            
            
               komission avustaminen autoteollisuuden kilpailukykyyn ja kestävään kasvuun liittyvissä kysymyksissä;
            
         
               2)
            
            
               taloudellisen ja tilastollisen analyysin laatiminen tekijöistä, jotka ohjaavat autoteollisuuden rakennemuutosta, sekä muista tekijöistä, jotka vaikuttavat Euroopan autoteollisuuden kilpailuasemaan;
            
         
               3)
            
            
               komission avustaminen pantaessa täytäntöön EUROOPPA 2020 -strategiassa, resurssitehokasta Eurooppaa koskevassa lippulaiva-aloitteessa, globalisaation aikakauden teollisuuspolitiikkaa koskevassa lippulaiva-aloitteessa sekä puhtaita ja energiatehokkaita ajoneuvoja koskevassa tiedonannossa KOM(2010)186 esitettyjä toimintalinjoja, jotta saavutettaisiin tavoite eli Euroopan unionin kilpailukykyisen ja kestävän autoteollisuuden säilyttäminen;
            
         
               4)
            
            
               osallistuminen joustavan ja tasapainoisen taloudellisen ja yhteiskunnallisen muutoksen varmistamiseen ennakoimalla muutoksia aktiivisesti ja hallitsemalla rakennemuutosprosesseja, osaamistarpeita ja niihin liittyviä pätevyystarpeita siten, että otetaan huomioon tulokset jotka saadaan hankkeesta Eurooppalainen kumppanuus autoteollisuuden muutosten ennakoimiseksi;
            
         
               5)
            
            
               alakohtaisten toimintasuositusten antaminen Euroopan unionin ja kansallisen tason päättäjille sekä teollisuudelle ja kansalaisyhteiskunnan organisaatioille;
            
         
               6)
            
            
               hyvää toimintatapaa koskevien periaatteiden laatiminen, jotta edistetään avoimuutta moottoriajoneuvoalan vertikaalisten sopimusten osapuolten välisissä kaupallisissa ja sopimussuhteissa;
            
         
               7)
            
            
               neuvojen antaminen tietyissä komission laatiman strategian EUROOPPA 2020 – Älykkään, kestävän ja osallistavan kasvun strategia täytäntöönpanoon kuuluvissa erityiskysymyksissä.
            
         3 artikla
   Kokoonpano – Jäsenten nimittäminen
   1.   Ryhmä koostuu enintään 40 jäsenestä.
   2.   Nämä jäsenet nimitetään yksityishenkilöinä. Jokainen työryhmän jäsen nimeää henkilökohtaisen edustajan pysyvään valmistelevaan alaryhmään, jäljempänä ’valmisteleva alaryhmä’.
   3.   Komissio nimittää jäsenet korkean tason sidosryhmistä, joilla on pätevyyttä ja vastuullinen asema aloilla, jotka liittyvät EU:n autoteollisuuden kilpailukykyyn ja kestävään kasvuun. Ryhmän koostumus vastaa eri sidosryhmien tasapainoista edustusta. Ryhmään kuuluu Euroopan parlamentin, komission, jäsenvaltioiden, teollisuuden arvoketjun toimijoiden, ammattiliittojen ja kansalaisyhteiskunnan (kansalaisjärjestöjen ja kuluttajien) edustajia.
   4.   Jäsenet nimitetään kahdeksi vuodeksi. Heidän on toimittava tehtävässään, kunnes heidän tilalleen nimitetään uusi jäsen tai heidän toimikautensa päättyy. Sama henkilö voidaan nimittää uudelleen.
   5.   Sellaisten jäsenten tilalle, jotka eivät enää pysty osallistumaan tehokkaasti ryhmän työhön, jotka eroavat tehtävästään tai jotka eivät täytä perussopimuksen 339 artiklassa mainittuja edellytyksiä, voidaan nimittää uusi jäsen jäljellä olevaksi toimikaudeksi.
   6.   Yksityishenkilöinä nimitettyjen jäsenten nimet julkaistaan komission asiantuntijaryhmiä ja vastaavia koskevassa rekisterissä, jäljempänä ’rekisteri’.
   7.   Henkilötietoja kerätään, niitä käsitellään ja ne julkaistaan asetuksen (EY) N:o 45/2001 mukaisesti.
   4 artikla
   Toiminta
   1.   Ryhmän puheenjohtajana toimii komission edustaja.
   2.   Valmisteleva alaryhmä valmistelee keskustelut, kannanotot sekä toimista ja politiikkaan liittyvistä toimenpiteistä annettavat neuvot. Tätä varten se on tiiviissä yhteydessä toimivaltaisiin komission yksiköihin.
   3.   Ryhmä voi komission yksiköiden suostumuksella perustaa valmistelevan alaryhmän lisäksi muita työryhmiä, jotka tarkastelevat ryhmän tehtäviin liittyviä erityiskysymyksiä ryhmältä saamansa toimeksiannon perusteella. Tällaiset työryhmät hajotetaan heti, kun ne ovat täyttäneet toimeksiantonsa.
   4.   Komission edustaja voi kutsua käsiteltävänä olevaa asiaa hyvin tuntevia ryhmän ulkopuolisia asiantuntijoita tai tarkkailijoita osallistumaan tilapäisesti ryhmän, valmistelevan alaryhmän tai työryhmien työskentelyyn. Lisäksi komission edustaja voi antaa tarkkailijan aseman henkilöille, organisaatioille, sellaisina kuin ne on määritelty asiantuntijaryhmiä koskevien horisontaalisten sääntöjen 8 kohdan 3 alakohdassa, EU:n virastoille ja liittymisneuvotteluja käyville maille.
   5.   Asiantuntijaryhmien jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka vahvistetaan komission päätöksen 2001/844/EY, EHTY, Euratom liitteessä. Komissio voi toteuttaa kaikki asianmukaiset toimenpiteet, jos he eivät noudata näitä velvollisuuksia.
   6.   Ryhmän tai tilapäisten ryhmien tai alaryhmien toimintaan osallistumisen yhteydessä saatuja tietoja ei saa paljastaa, jos komissio katsoo niiden liittyvän luottamuksellisiin asioihin.
   7.   Ryhmän, valmistelevan alaryhmän ja työryhmien kokoukset pidetään komission tiloissa. Komissio huolehtii sihteeripalveluista. Ryhmän, valmistelevan alaryhmän ja työryhmien kokouksissa voi olla läsnä muita komission virkamiehiä, joita asia koskee.
   8.   Ryhmä vahvistaa työjärjestyksensä komission laatiman työjärjestysmallin pohjalta (5).
   9.   Komissio julkaisee olennaisia tietoja ryhmän toiminnasta joko rekisterissä tai erityisesti tätä varten luodulla verkkosivustolla, jolle rekisteristä on linkki. Loppuraportti julkaistaan mahdollisimman pian ryhmän viimeisen kokouksen jälkeen.
   5 artikla
   Kokouskulut
   1.   Ryhmän toimintaan osallistuvat henkilöt eivät saa palkkiota tehtäviensä hoitamisesta.
   2.   Ryhmän toimintaan osallistuvien matka- ja oleskelukustannukset korvataan komission voimassa olevien määräysten mukaisesti.
   3.   Kokouskulut korvataan vuosittaisessa määrärahojen kohdentamista koskevassa menettelyssä myönnettyjen käytettävissä olevien määrärahojen puitteissa.
   6 artikla
   Soveltaminen
   Tätä päätöstä sovelletaan 14 päivään lokakuuta 2012.
   
      Tehty Brysselissä 14 päivänä lokakuuta 2010.
      
         
            Komission puolesta
         
         Antonio TAJANI
         
            Varapuheenjohtaja
         
      
   
   
      (1)  KOM(2010) 2020.
   
      (2)  KOM(2010) 186.
   
      (3)  EYVL L 317, 3.12.2001, s. 1.
   
      (4)  EYVL L 8, 12.1.2001, s. 1.
   
      (5)  EUVL L 55/61, 5.3.2010, s. 61.